DA Den Europæiske Unions Tidende CE 88/634

(2004/C 88 E/0651)

SKRIFTLIG FORESPØRGSEL E-3031/03

af Ilda Figueiredo (GUE/NGL) til Kommissionen

(17. oktober 2003)

Om: Fællesskabsstøtte på kulturområdet

Sammenslutninger er en vigtig del af et lands samfundsudvikling, ikke bare når det gælder borgernes aktive deltagelse og organisering, men også i kraft af den indsats, der ydes, bl.a. inden for kulturlivet og sporten. Det er ofte fritidsorganisationerne, som er af størst betydning for formidling og bevarelse af kulturarven i mange regioner og således bidrager til den kulturelle rigdom og alsidighed i EU. Disse organisationer er aktive inden for amatørteater, folkloregrupper, musikskoler og udstillinger af kunstneriske frembringelser. Flertallet af disse sammenslutninger savner især de økonomiske midler til at opfylde behovene i forbindelse med den indsats, som de udøver til gavn for samfundet, især i fritiden. Ofte står de over for dette problem, ligesom de savner oplysninger om støttemulighederne, først og fremmest i EU-regi.

Kan Kommissionen på denne baggrund oplyse følgende:

— hvor store midler råder Fællesskabet over til støtte for kulturen, specielt fritidsorganisationerne?

— når det gælder orkestre, hvilken støtte ydes der da fra Fællesskabet, især til indkøb af instrumenter, materiale til musikskoler og klargøring af koncertsale og lokaler til opførelse?

— hvor store beløb til kulturelle formål er der godkendt og rent faktisk gennemført, og hvordan har udviklingen været mellem 1994 og 2003? Hvordan var fordelingen på de enkelte medlemsstater og på antallet af de projekter, som har modtaget støtte?

Supplerende svar afgivet på Kommissionens vegne af Viviane Reding

(23. januar 2004)

Kommissionen må henlede det ærede medlems opmærksomhed på, at det er vanskeligt at danne sig et overblik over Den Europæiske Unions mange aktiviteter og programmer på kulturområdet. Ud over Kultur 2000-programmet, der især vedrører det kulturelle samarbejde og har til formål at støtte projekter, der er blevet koproduceret og samfinansieret af mindst tre aktører, har mange europæiske programmer en kulturel dimension inden for en lang række aktivitetsområder såsom støtte til kulturindustrien, teknologisk forskning, erhvervsfaglig uddannelse inden for kunst, regional udvikling og samarbejde med tredjelande.

Programmerne forvaltes af forskellige generaldirektorater og tjenestegrene i Kommissionen, og for programmerne gælder de særlige bestemmelser om drift og støtteberettigelse. Med henblik på at støtte oprettelsen af et netværk for kulturinformationer, der skal give alle borgere adgang til europæisk kulturindhold, har Kommissionen i marts 2002 åbnet en portal om Europa og kultur. Den har til formål at vejlede borgere, aktører i det kulturelle miljø, lokale, regionale eller nationale institutioner i forbindelse med de EU-aktiviteter, der på den ene eller anden måde har relation til kultur (1).

Med hensyn til de programmer, der har hjemmel i EF-traktatens artikel 151 (først de gamle programmer Raphael, Ariane og Kaleidoscope, og efter år 2000 Kultur 2000-programmet), og de beløb, der er tildelt under disse programmer, skal det bemærkes, at den europæiske dimension og den tværnationale karakter, som de finansierede projekter i sagens natur har, ikke gør det muligt at foretage en nøjagtig fordeling pr. medlemsstat af de beløb, der er tildelt som støtte. Ikke desto mindre gør en midtvejsevaluering af Kultur 2000-programmet, (der er tilgængeligt på internettet (2))), og evalueringen af programmerne Raphael, Ariane og Kaleidoscope, (hvis resultater om kort tid bliver offentliggjort på internettet), det muligt at vurdere indvirkningen og fordelene i den forbindelse.

Med hensyn til strukturfondenes kulturelle dimension skal jeg minde om, at kultur ikke i sig selv er en målsætning for strukturfondene. De aktioner, der udføres på kulturområdet, kan opnå finansiel støtte fra strukturfondene, hvis de bidrager direkte eller indirekte (især gennem jobskabelse) til at opfylde målsætningen om økonomisk og social samhørighed. Generelt må det understreges, at der kun vanskeligt kan sættes tal på den finansiering, der ydes på kulturområdet fra strukturfondene, som følge af den relativt brede definition af denne sektor. Kommissionens tjenestegrene forbereder i øjeblikket et arbejdsdokument om anvendelsen af strukturfondene på kulturområdet i perioden 1994-1999. Dokumentet vil tage udgangspunkt i oplysninger fra medlemsstaterne om de midler fra strukturfonde, der er tildelt kulturelle formål i perioden 1994-1999.

(1) http://europa.eu.int/comm/culture/.

(2) http://europa.eu.int/comm/culture/eac/sources_info/studies_evaluation/studies_fr.html.